CELEX: 32022D0714
Language: sk
Date: 2022-05-05 00:00:00
Title: Vykonávacie rozhodnutie Komisie (EÚ) 2022/714 z 5. mája 2022, ktorým sa udeľuje výnimka, ktorou sa Belgicku, Bulharsku, Cypru, Litve, Holandsku a Fínsku v súvislosti s tovarom v poštových zásielkach umožňuje používať iné prostriedky výmeny a uchovávania informácií pre systém kontroly dovozu 2 než techniky elektronického spracovania údajov [oznámené pod číslom C(2022) 2760] (Iba bulharské, grécke, francúzske, litovské, holandské, fínske a švédske znenie je autentické) (Text s významom pre EHP)

10.5.2022   
               
               
                  SK
               
               
                  Úradný vestník Európskej únie
               
               
                  L 133/28
               
            
         VYKONÁVACIE ROZHODNUTIE KOMISIE (EÚ) 2022/714
         z 5. mája 2022,
         ktorým sa udeľuje výnimka, ktorou sa Belgicku, Bulharsku, Cypru, Litve, Holandsku a Fínsku v súvislosti s tovarom v poštových zásielkach umožňuje používať iné prostriedky výmeny a uchovávania informácií pre systém kontroly dovozu 2 než techniky elektronického spracovania údajov
         
            
               [oznámené pod číslom C(2022) 2760]
            
         
         (Iba bulharské, grécke, francúzske, litovské, holandské, fínske a švédske znenie je autentické)
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (1), a najmä na jeho článok 6 ods. 4 v spojení s článkom 8 ods. 2,
         po konzultácii s Výborom pre colný kódex,
         keďže:
         
                     (1)
                  
                  
                     V článku 6 ods. 1 nariadenia (EÚ) č. 952/2013 sa vyžaduje, aby sa každá výmena informácií medzi colnými orgánmi a medzi hospodárskymi subjektmi a colnými orgánmi a uchovávanie takýchto informácií podľa požiadaviek colných predpisov uskutočňovali s použitím techník elektronického spracovania údajov.
                  
               
                     (2)
                  
                  
                     V článku 6 ods. 4 nariadenia (EÚ) č. 952/2013 sa stanovuje, že vo výnimočných prípadoch sa prijímajú rozhodnutia, ktorými sa jednému členskému štátu alebo viacerým členským štátom povoľuje odchýliť sa od používania techník elektronického spracovania údajov na výmenu a uchovávanie informácií, ak je takáto výnimka odôvodnená špecifickou situáciou členského štátu, ktorý o ňu žiada, a udeľuje sa na určité časové obdobie.
                  
               
                     (3)
                  
                  
                     Vykonávacím rozhodnutím Komisie (EÚ) 2019/2151 (2) sa stanovuje pracovný program týkajúci sa vývoja a zavedenia elektronických systémov stanovených v Colnom kódexe Únie (ďalej len „pracovný program“). V pracovnom programe sa uvádzajú elektronické systémy, ktoré sa majú vyvinúť, a dátumy, ku ktorým sa očakáva, že budú tieto systémy funkčné. V pracovnom programe sa spresňuje implementácia a dátumy zavedenia systému kontroly dovozu 2 (ďalej len „ICS2“) v súlade s článkom 6 ods. 1, článkami 16, 46 a 47 a článkami 127 až 132 nariadenia (EÚ) č. 952/2013.
                  
               
                     (4)
                  
                  
                     V súlade s pracovným programom mali byť členské štáty od 15. marca 2021 pripravené zaviesť systém ICS2 s cieľom zbierať predbežné colné vyhlásenia o vstupe od prevádzkovateľov poštových služieb a expresných dopravcov na tovar prepravovaný letecky a k 1. októbru 2021 mali poskytovať hospodárskym subjektom možnosť pripojiť sa do tohto systému a podávať predbežné colné vyhlásenia o vstupe prostredníctvom uvedeného systému.
                  
               
                     (5)
                  
                  
                     V súlade s článkom 127 nariadenia (EÚ) č. 952/2013 a článkom 183 ods. 1 písm. c) vykonávacieho nariadenia Komisie (EÚ) 2015/2447 (3) majú prevádzkovatelia poštových služieb usadení v Únii od 1. októbra 2021 podávať predbežné colné vyhlásenia o vstupe prostredníctvom ICS2.
                  
               
                     (6)
                  
                  
                     Aby si mohli prevádzkovatelia poštových služieb v Únii, ktorí prijímajú poštové zásielky od prevádzkovateľov poštových služieb z krajín mimo Únie, plniť povinnosti na základe vykonávacieho nariadenia (EÚ) 2015/2447, závisia z hľadiska včasného zberu a výmeny elektronických údajov poskytovaných vopred od týchto prevádzkovateľov z krajín mimo Únie. Prevádzkovatelia poštových služieb z určitých tretích krajín však ešte nie sú technicky pripravení plniť požiadavky na zber a medzinárodnú výmenu elektronických údajov poskytovaných vopred, ktoré sa na nich vzťahujú podľa dohovoru Svetovej poštovej únie. Zatiaľ teda čiastočne alebo vôbec nezaznamenávajú elektronické údaje, a preto ich neoznamujú prevádzkovateľom poštových služieb usadeným v Únii. Prevádzkovatelia poštových služieb v Únii by namiesto toho mohli opätovne použiť údaje zozbierané na účely colného vyhlásenia a automatizovaným postupom oznamovať tieto údaje do systému ICS2. Nie všetci prevádzkovatelia poštových služieb v Únii však zaviedli takýto automatizovaný postup opätovného použitia.
                  
               
                     (7)
                  
                  
                     Keďže od určitých prevádzkovateľov poštových služieb usadených v tretích krajinách chýbajú elektronické údaje poskytované vopred, ktoré sú informáciami z colného vyhlásenia pred príchodom alebo pred nakládkou, ktoré sú zvyčajne obsiahnuté v colnom formulári, od prevádzkovateľov poštových služieb usadených v Únii sa vyžaduje, aby v čase fyzického príchodu poštových zásielok manuálne vkladali dané údaje do systému ICS2, ak nezaviedli automatizovaný postup opätovného použitia a oznamovania údajov do systému ICS2, ktoré sa zbierajú na účely colného vyhlásenia v súlade s článkom 139 ods. 5 nariadenia (EÚ) č. 952/2013. Ak sa takýto manuálny postup týka veľkého podielu poštových zásielok, môže spôsobiť závažné narušenie medzinárodného poštového dodávateľského reťazca.
                  
               
                     (8)
                  
                  
                     Napriek povinnosti elektronicky predkladať údaje predbežného colného vyhlásenia o vstupe pre všetky poštové zásielky od 1. októbra 2021 bol podľa informácií, ktoré dostali colné orgány Belgicka, Bulharska, Cypru, Litvy, Holandska a Fínska, objem poštových zásielok, v prípade ktorých nie sú v týchto členských štátoch k dispozícii elektronické údaje poskytované vopred na účely podania predbežných colných vyhlásení o vstupe prostredníctvom ICS2, predstavoval viac ako 15 % z celkového počtu poštových zásielok prijatých v mesiaci predchádzajúcom dátumu začatia uplatňovania tohto rozhodnutia. To narúša a brzdí tok tovaru, ktorý prichádza poštou do uvedených členských štátov, a to aj napriek ich pokračujúcemu úsiliu o dodržiavanie právnych povinností, pokiaľ ide o elektronickú výmenu údajov týkajúcich sa ICS2.
                  
               
                     (9)
                  
                  
                     Tieto mimoriadne okolnosti spôsobené nedostatočnou technickou pripravenosťou systémov prevádzkovateľov poštových služieb z krajín mimo Únie odôvodňujú žiadosti o výnimku v súlade s nariadením (EÚ) č. 952/2013, ktoré Bulharsko, Cyprus a Litva predložili 21. decembra 2021, Holandsko 23. decembra 2021, Belgicko 5. januára 2022 a Fínsko 14. januára 2022. Takéto výnimky by mali uvedeným členským štátom dočasne umožniť používať iné prostriedky než techniky elektronického spracovania údajov na výmenu a uchovávanie informácií v súvislosti s tovarom v poštových zásielkach, v prípade ktorých prevádzkovatelia poštových služieb z krajín mimo Únie neoznamujú prevádzkovateľom poštových služieb z Únie elektronické údaje poskytované vopred a v prípade ktorých prevádzkovatelia poštových služieb z Únie nemôžu opätovne použiť údaje colných vyhlásení na podávanie predbežných colných vyhlásení o vstupe prostredníctvom ICS2.
                  
               
                     (10)
                  
                  
                     V rámci vykonávania tohto rozhodnutia budú musieť colné orgány Belgicka, Bulharska, Cypru, Litvy, Holandska a Fínska do jedného mesiaca od oznámenia tohto rozhodnutia oznámiť Komisii pokrok, ktorý dosiahli ich príslušní prevádzkovatelia poštových služieb pri poskytovaní údajov predbežných colných vyhlásení o vstupe pre poštové zásielky prostredníctvom ICS2.
                  
               
                     (11)
                  
                  
                     Keďže povinnosť predkladať údaje predbežného colného vyhlásenia o vstupe elektronicky pre všetky poštové zásielky nadobudla účinnosť 1. októbra 2021, toto rozhodnutie by sa malo uplatňovať so spätnou účinnosťou od uvedeného dátumu do 30. júna 2022,
                  
               PRIJALA TOTO ROZHODNUTIE:
         
            Článok 1
            Odchylne od článku 6 ods. 1 nariadenia (EÚ) č. 952/2013 môžu colné orgány Belgicka, Bulharska, Cypru, Litvy, Holandska a Fínska povoliť svojim prevádzkovateľom poštových služieb podávať predbežné colné vyhlásenia o vstupe pre tovar v poštových zásielkach s použitím iných prostriedkov na výmenu a uchovávanie informácií, než sú techniky elektronického spracovania údajov, za predpokladu, že sú splnené všetky tieto podmienky:
            
                        a)
                     
                     
                        prevádzkovateľ poštových služieb, ktorý je usadený mimo colného územia Únie a poskytuje medzinárodné služby upravené dohovorom Svetovej poštovej únie, neoznámil pre tento tovar žiadne vopred poskytované elektronické údaje;
                     
                  
                        b)
                     
                     
                        objem dotknutých poštových zásielok presiahol 15 % z celkového počtu poštových zásielok prijatých počas mesiaca predchádzajúceho dátumu uplatňovania tohto rozhodnutia;
                     
                  
                        c)
                     
                     
                        keď príslušný členský štát povolí použitie iných prostriedkov než techník elektronického spracovania údajov v súlade s predtým uvedenými ustanoveniami, vnútroštátny prevádzkovateľ poštových služieb ešte nie je technicky spôsobilý na opätovné použitie údajov zozbieraných na účely colného vyhlásenia na prepustenie do voľného obehu a na oznamovanie týchto údajov do systému kontroly dovozu (ďalej len „ICS2“).
                     
                  
         
            Článok 2
            Colné orgány Belgicka, Bulharska, Cypru, Litvy, Holandska a Fínska oznámia Komisii do jedného mesiaca od dátumu oznámenia tohto rozhodnutia pokrok, ktorý dosiahli ich vnútroštátni prevádzkovatelia poštových služieb od dátumu uplatňovania tohto rozhodnutia, pokiaľ ide o poskytovanie údajov predbežného colného vyhlásenia o vstupe pre tovar v poštových zásielkach colným orgánom prostredníctvom ICS2.
         
         
            Článok 3
            Toto rozhodnutie je určené Belgickému kráľovstvu, Bulharskej republike, Cyperskej republike, Litovskej republike, Holandskému kráľovstvu a Fínskej republike.
            Uplatňuje sa od 1. októbra 2021 do 30. júna 2022.
         
         
            V Bruseli 5. mája 2022
            
               
                  Za Komisiu
               
               Paolo GENTILONI
               
                  člen Komisie
               
            
         
         
            (1)  Ú. v. EÚ L 269, 10.10.2013, s. 1.
         
            (2)  Vykonávacie rozhodnutie Komisie (EÚ) 2019/2151 z 13. decembra 2019, ktorým sa stanovuje pracovný program týkajúci sa vývoja a zavedenia elektronických systémov stanovených v Colnom kódexe Únie (Ú. v. EÚ L 325, 16.12.2019, s. 168).
         
            (3)  Vykonávacie nariadenie Komisie (EÚ) 2015/2447 z 24. novembra 2015, ktorým sa stanovujú podrobné pravidlá vykonávania určitých ustanovení nariadenia Európskeho parlamentu a Rady (EÚ) č. 952/2013, ktorým sa ustanovuje Colný kódex Únie (Ú. v. EÚ L 343, 29.12.2015, s. 558).